विराटनगरको विजयी सुरुआत
युवा ब्याट्सम्यान अनिल साहको उत्कृष्ट ब्याटिङमा विराटनगर वारियर्सले एभरेस्ट प्रिमियर लिग (ईपीएल) क्रिकेटमा विजयी सुरुआत गरेको छ । विराटनगरले ललितपुर प्याट्रियट्सलाई ६ रनले पराजित गर्‍यो ।
काठमाडौं — युवा ब्याट्सम्यान अनिल साहको उत्कृष्ट ब्याटिङमा विराटनगर वारियर्सले एभरेस्ट प्रिमियर लिग (ईपीएल) क्रिकेटमा विजयी सुरुआत गरेको छ । विराटनगरले ललितपुर प्याट्रियट्सलाई ६ रनले पराजित गर्‍यो ।टस हारेर ब्याटिङको निम्तो पाएको विराटनगरका ओपनर आसिफ शेख दोस्रो ओभरमै पेभेलियन फर्किए । विराटनगरका लागि हङकङका ब्याट्सम्यानद्वय अंशुमन रथ र बाबर हायातले इनिङ्स सम्हाल्ने प्रयास गरे । रथ १४ रनमा सन्दीप लामिछानेको सिकार बने पनि हायातले कप्तान पारस खड्कासँग रनको गति अगाडि बढाए । २५ बलमा ५ चौका र १ छक्का प्रहार गरेका हायातलाई सन्दीपले ३४ रनको स्थितिमा एलबीडब्लू धरापमा पारे ।त्यसपछि आएका अनिलले पारससँग मिलेर लगातार रनको गतिलाई अगाडि बढाए । चौथो विकेटमा ७४ रनको साझेदारी गर्ने क्रममा ४७ रन जोडेका अनिलले ३५ बलको सामना गर्दै २ चौका र ३ छक्का प्रहार गरे । दुवै ब्याट्सम्यान अन्तिम ओभरमा आउट भए । विराटनगरले ६ विकेट गुमाई १ सय ५० रन जोड्यो । पारसले ३६ बलमा २ छक्काको मद्दतले ३८ रन जोडे । ललितपुरका लागि भारतीय बलर सुबोध भाटी र योगेश नागरले १–१ विकेट लिए ।ललितपुरका ओपनर पवन सर्राफले अर्धशतक बनाए पनि त्यो जितका लागि पर्याप्त रहेन । ओपनर जयकिसन कोल्सावाला र कप्तान ज्ञानेन्द्र मल्ल चौथो ओभरमै पेभेलियन फर्किएपछि टोली समस्यामा परेको थियो । लयमा देखिएका ओपनर जयकिसन स्लिपमा क्याच आउट हुँदा कप्तान ज्ञानेन्द्र स्पिनर वसन्त रेग्मीको बलमा लामो सट खेल्ने धुनमा अनिलको हातबाट समातिए । तेस्रो विकेटमा पवन र योगेशले ७५ रनको साझेदारी गर्दै टोलीलाई उकासे ।पवन र योगेशको साझेदारीले उकालो लागेको ललितपुरको रनरेट दुवै ब्याट्सम्यान लगातार आउट भएपछि रोकियो । २७ रन जोडेका नागर कप्तान पारसको बलमा बोल्ड भए । त्यसको अर्को ओभरमा ५१ रन जोडेका सर्राफ अंशुमनको बलमा क्याच आउट भए । पवन पेभेलियन फर्कंदा टोलीलाई जितका लागि ५ ओभरमा ४५ रन आवश्यक थियो । तर कुशल भुर्तेल र महबुब आलमले आशातीत प्रदर्शन गर्न नसक्दा ललितपुरले जित हासिल गर्न सकेन । तीन ओभरमा १३ रन मात्र जोडेपछि कुशल र महबुबको जोडी थप दबाबमा पर्‍यो । कुशलले साहान अदिशाको १९ औं ओभरमा लगातार बलमा चौका र छक्का प्रहार गरेर जितको आशा जगाए पनि टोली लक्ष्यसम्म पुग्न असफल रहयो ।विराटनगरका बलरहरूले २० अतिरिक्त रन दिएकोमा कप्तान पारस पनि अचम्मित देखिए । ‘आज बलिङमा सोचेअनुरूप नियन्त्रण हुन सकेन । एजकै कारण विपक्षी टोलीले २० देखि २५ रन बढी बटुले ।हामीले राम्रो स्कोर खडा गरेको कारण जित हासिल गर्न सफल रहयौं,’ उनले थपे, ‘अन्त्यतिर करणले राम्रो बलिङ गरेर खेललाई हाम्रो पक्षमा ल्याए । श्रीलंकाली बलरको प्रदर्शन पनि राम्रो थियो । प्रतियोगिताको सुरुआतमा जित आवश्यक थियो र हामीले सफलतापूर्वक त्यसलाई हासिल गर्‍यौं ।’पराजित टोलीका कप्तान ज्ञानेन्द्र मल्लले योजनाअनुसार खेले पनि अन्तिमतिर चुकेको बताए । ‘टान्टी–२० मा सानोसानो निर्णयले धेरै फरक पार्छ । आज महबुब र कुशलको जोडीले जिताएको भए कथा अर्कै हुने थियो । विपक्षी बलरले निकै राम्रो बलिङ गरे र हामीले जित्न सकेनौं,’ उनले भने ।निडर अनिलविराटनगरको जितमा ‘म्यान अफ द म्याच’ घोषित अनिल साहको पारीमा पारस खड्का पूरै समय अर्को एन्डमा रहे । पारस १३ रनमा छँदा मैदान पसेका अनिलले लगातार स्कोरलाई अगाडि बढाइराखे । उनले सम्भवत: ईपीएलकै सबैभन्दा तीव्र गतिका बलर सुबोध भाटीको बलमा दुई सानदार छक्का प्रहार गरे । उनले अर्का भारतीय योगेश नागरलाई लगातार चौका पनि प्रहार गरे । कप्तान पारसले अनिलको पारीको खुलेर तारिफ गरे । ‘उनले निकै राम्रो ब्याटिङ गरे । उनमा प्रतिभा भएकै कारण राष्ट्रिय टोलीको संरचनामा आएका हुन् । आज पनि उनले निडर भएर सकारात्मक पारी खेले । यो निकै राम्रो संकेत हो,’ उनले भने ।अनिल आफैं आत्मविश्वासी रहेकाले योजनाअनुसार खुलेर खेल्न सकिरहेको बताए । ‘हामीले इनिङ्सलाई अगाडि बढाउनुथियो र अर्को एन्डबाट पारस दाईले बिनादबाब खेल्न भन्नुभयो । यो स्तरमा विपक्षी बलरहरूले राम्रो बलिङ गर्छन । हामीले त्यसैअनुसार तयार भएर आएका थियौं,’ उनले भने ।